Jan E. Jørgensen (V), 2023-02-21:
Tusind tak for den varme velkomst, formand.
Jeg vil godt sige en stor tak til dem, der har påtaget sig at indsamle de 50.000 underskrifter, der skal til for at få sådan et borgerforslag behandlet.
Det giver os nemlig lejlighed til at forklare, hvad der er baggrunden for det her.
Jeg har også bemærket, at der er plakater rundtomkring i i hvert fald det københavnske byrum, hvor man argumenterer for, hvorfor det er en rigtig god idé fortsat at have momsfritagelse på de her undervisningsformer, som vi taler om.
Desværre er der nok ikke så meget, vi kan gøre, i hvert fald ikke direkte, for den juridiske vurdering er, at vi fra dansk side har anlagt en forkert fortolkning af mulighederne for momsfritagelse, og det har vi sådan set gjort i årevis.
Jeg kan forstå på Hans Kristian Skibby, at vi taler mere end 50 år.
Det var jeg ikke klar over, men det viser sig i hvert fald, at den fortolkning, vi har haft i Danmark, har været forkert.
Det er jo superærgerligt, for vi synes, det er rigtig godt at anspore folk til at gå til dans og gå til fitness og gå til musikundervisning, og det synes vi også det er, når det foregår i privat kommercielt regi og ikke kun på aftenskoler.
Derfor er det da også noget skidt – jeg kunne godt tænke mig at bruge endnu kraftigere kraftudtryk end »skidt«, men så er jeg bekymret for, at formanden bryder ind – at de her ydelser fremover skal momspålægges.
Det kommer på det nærmest værst tænkelige tidspunkt; det rammer oven i en corona, hvor mange steder har været lukket ned og mange har været afskåret fra at tjene penge på deres erhverv, og derfor er det på alle måder virkelig, virkelig ærgerligt.
Samtidig er der jo tale om erhvervsdrivende, som er i en situation, hvor de er udsat for konkurrence fra aftenskoler, som er offentligt subsidieret, og den forskelsbehandling bliver altså nu endnu værre, i og med at momsfritagelsen fjernes.
Men hvorfor lader vi så ikke bare være?
Jamen det gør vi ikke, fordi der desværre ikke er noget at gøre.
Jeg har ikke hørt en eneste jurist sige til os, at EU tager fejl.
Det har jeg ikke, og jeg har haft drøftelser med flere, og desværre ser det ud til, at EU sådan set har ret i den tolkning.
Det er blevet fastlagt i nogle domme, og der er ikke så meget at gøre.
Hvad kan vi så gøre?
Ja, det er jo det, vi skal have drøftelser af fremover.
Noget af det, som er blevet påpeget, også fra stillerne bag det her borgerforslags side, er, at man kunne indføre en differentieret moms som den, de har i Sverige; der har de en momssats på 6 pct., som jo er væsentlig lavere end 25 pct.
Det er imidlertid ikke så ligetil.
For det første er der nogle it-mæssige udfordringer, som jeg personligt har lidt svært ved at forstå – altså, jeg tænker, at det vel ikke kan gøre den helt store forskel, om man skriver 6 ind i datamaten eller man skriver 25 – men jeg er blevet belært om, at det ikke er så ligetil at indføre.
Men for det andet er der også et mere sådan principielt politisk problem ved at indføre differentieret moms, nemlig at det efter al sandsynlighed vil åbne en Pandoras æske, hvor alle mulige vil komme rendende og sige: Vi laver også noget rigtig, rigtig fornuftigt; vi kunne også godt tænke os en lavere momssats.
Så rent politisk er det nok ikke en farbar vej at gå.
Svenskerne har så, ud over at de har en lavere momssats, også et ligningsmæssigt fradrag, sådan at man sådan set kan trække op til 5.000 svenske kroner fra, hvis man går til forskellige former for, hos dem er det vist kun idræt.
Men det er noget af det, vi har spurgt til i Skatteudvalget på det møde, vi havde, altså om der er nogen muligheder for, at vi kan gå samme vej i Danmark.
Under alle omstændigheder er det meget vigtigt for Venstre, at vi får fundet en løsning – det bliver jo ikke en perfekt løsning, men den bedst mulige løsning – sådan at vi fortsat kan anspore til de her undervisningsformer, som vi altså synes er en ganske, ganske fornuftig måde, at man bruger sine penge på.